Поремећен план/1
I ПОЈАВА

(Предсобље. Са десне стране соба Стевићкина, а са лијеве Милићкина. Улазак кроз средину).

СРЕЋКО (налицкан, прилично гојазан, обучен у лаке шарене хаљине; глади се): Једнако их очекујем, а нема ни једне ни друге. .. Није то, него сам баш до ушију заљубљен... Бадава! Драга је красна ђевојка ... Ама има очи за причу! Кад ме погледа њима, чисто ми дође срце као у зеца, па готово стрепим пред њом, а уз леђа ме мрави подилазе... А и Нада је лијепа! Она има нос као од воска, а уста као паром прорезана. (Замишљено хода и чешка се). Чисто сам у незгоди: коме ћу се приволити царству?... Лијепа једна, а лијепа друга, а драга ми и једна и друга... Додуше нема ни десет дана, да су се овђе настаниле, па се нисмо добро ни упознали, али то не смета... Са Драгом сам говорио и два пута и већ ми је рекла да сам мало луцкаст, али то је само у шали било... Јер ако је тако и говорила, опет је у себи мислила: „Бого мили, лијепа ли момка!” (Извади из џепа једно огледалце). Хм, а ко ми још не би рекао да сам лијеп! ... Додуше, нос ми је мало дуг, али то није тако зло, јер моја мати вели да само господа имају дуге носеве, да их могу свуда забости. (Остави огледало). Дакле сигуран сам да ће ме завољети... (Отеже као премишљајући)... хајде баш Драга! Она ће бити моја избраница... А ако ја не будем њезин избраник, отићи ћу Нади, па сам опет на ћару... (Хода и као да се нечега сјети). Да! ... Јутрос ме срете овај нови судац, што је синоћ дошао, па ми рече да ће доћи да гледа стан... Ја сам, наравно, пристао, али га се врашки бојим, јер је одвише љепушкаст, па би ми могао сметати у љубави... (Мисли се). Најпошље не марим! Ако узме Драгу, остаде ми нада; узме ли Наду остадс Драга, а то је опет свеједно...

Поремећен план